លោក Biden នឹង​អាន​វិយោគថា​ជីវប្រវត្តិ​​របស់​លោកស្រី Madeleine Albright នៅ​ក្នុង​បុណ្យ​បញ្ចុះ​សព​លោកស្រី
លោក​ស្រី​ត្រូវ​បាន​តែងតាំង​ដោយ​ប្រធានាធិបតី​អាមេរិក​​លោក Bill Clinton ក្នុង​ឆ្នាំ១៩៩៧ ជា​​រដ្ឋមន្ត្រី​ការបរទេស​ទី៦៤​របស់​អាមេរិក​​និង​បាន​ក្លាយ​ជា​ស្ត្រី​អាមេរិក​លើក​ដំបូង​ដែល​បាន​កាន់​តំណែង​ជា​រដ្ឋមន្ត្រី​ការបរទេស​នោះ។
វ៉ាស៊ីនតោន — ប្រធានាធិបតីសហរដ្ឋអាមេរិកលោក Joe Biden នឹងអានវិយោគថាអំពីជីវប្រវត្តិរបស់អតីតរដ្ឋមន្ត្រីការបរទេសអាមេរិកលោកស្រី Madeleine Albright នៅក្នុងពិធីបុណ្យបញ្ចុះសពរបស់លោកស្រីនៅថ្ងៃពុធនេះនៅព្រះវិហារ Washington National Cathedral ក្នុងរដ្ឋធានីវ៉ាស៊ីនតោន។ ពិធីបុណ្យបញ្ចុះសពនេះត្រូវបានធ្វើឡើងសម្រាប់អ្នកដែលមានការអញ្ជើញតែប៉ុណ្ណោះ ហើយក៏មានការផ្សាយបន្តផ្ទាល់ផងដែរ នៅម៉ោង១១ព្រឹកម៉ោងនៅក្នុងរដ្ឋធានីវ៉ាស៊ីនតោន។ លោក Biden បានសរសេរនៅក្នុងសេចក្តីថ្លែងការណ៍មួយបន្ទាប់ពីលោកស្រី Albright បានទទួលមរណភាពកាលពីខែមុនថា៖ «នៅពេលដែលខ្ញុំគិតទៅដល់លោកស្រី Madeleine ខ្ញុំតែងតែចងចាំភក្តីភាពដ៏ក្លៀវក្លារបស់លោកស្រីដែលថា សហរដ្ឋអាមេរិកជាប្រជាជាតិមួយដែលមានសារៈសំខាន់បំផុត»។ អតីតប្រធានាធិបតីអាមេរិកលោក Bill Clinton និងអតីតរដ្ឋមន្ត្រីការបរទេសលោកស្រី Hillary Clinton និងកូនស្រីទាំងបីនាក់របស់លោកស្រី Albright ក៏នឹងថ្លែងសុន្ទករថាផងដែរនៅក្នុងពិធីបុណ្យបញ្ចុះសពនោះ។ លោកស្រី Albright បានទទួលមរណភាពក្នុងអាយុ៨៤ឆ្នាំ។ លោកស្រីត្រូវបានតែងតាំងដោយប្រធានាធិបតីអាមេរិកលោក Bill Clinton ក្នុងឆ្នាំ១៩៩៧ ជារដ្ឋមន្ត្រីការបរទេសទី៦៤របស់អាមេរិកនិងបានក្លាយជាស្ត្រីអាមេរិកលើកដំបូងដែលបានកាន់តំណែងជារដ្ឋមន្ត្រីការបរទេសនោះ។ មុនឡើងជារដ្ឋមន្ត្រីការបរទេសអាមេរិក លោកស្រីធ្លាប់ធ្វើជាឯកអគ្គរដ្ឋទូតសហរដ្ឋអាមេរិកប្រចាំនៅអង្គការសហប្រជាជាតិ។ លោកស្រីជាជនចំណាកស្រុកមកពីក្រុងប្រាកប្រទេសឆេកូស្លូវ៉ាគី។ លោកស្រីបានជួយកាច់ចង្កូតគោលនយោបាយការបរទេសរបស់ប្រទេសលោកខាងលិចនៅក្រោយសម័យសង្គ្រាមត្រជាក់ក៏ដូចជាការជួយលើកស្ទួយសិទ្ធិមនុស្សនិងលិទ្ធិប្រជាធិបតេយ្យនៅជុំវិញពិភពលោកផងដែរ។ ក្នុងអំឡុងនៃកិច្ចសម្ភាសន៍ជាមួយកម្មវិធី «PBS NewsHour» កាលពីខែមុន អតីតប្រធានាធិបតីលោក Clinton បាននិយាយថា លោកស្រី Albright «តំណាងឱ្យអនាគតដ៏ត្រចះត្រចង់របស់ប្រទេសអាមេរិក»។ លោក Clinton បានបញ្ជាក់ក្នុងសេចក្តីថ្លែងការណ៍ថា ការស្លាប់របស់លោកស្រីជា «ការបាត់បង់ដ៏ធំសម្បើមរបស់ពិភពលោកនៅពេលដែលយើងត្រូវការមេរៀនអំពីជីវិតដ៏ខ្លាំងរបស់លោកស្រី»៕